Dr. Alban

Alban Uzoma Nwapa (* 26. august 1957, Imo, Nigéria), známy skôr pod umeleckým menom Dr. Alban je švédsky hudobník a producent nigérijského pôvodu. Je vlastníkom vlastnej produkčnej značky dr-records. Jeho hudobný štýl je charakterizovaný ako fúzia Eurodance/hip-hopu reggae a dancehallu. Odhadovaný celosvetový predaj jeho hudobnej produkcie je viac ako 16-miliónov nahrávok. Najznámejším hitom ktorý Dr. Alban nahral je pieseň „It’s My Life“.

Biografia 
Dr. Alban sa narodil ako Alban Uzoma Nwapa ako jedno z desiatich detí v rodine strednej vrstvy v Ogute, štáte Imo v Nigérii. Väčšinu svojej mladosti strávil v rodnom meste, kde skončil aj strednú cirkevnú školu. Ako 23-ročný odcestoval do Švédska, kde študoval zubné lekárstvo. Na štúdium si privyrábal aj ako DJ. Pracoval v štokholmskom klube Alphabet Street. Dosť rýchlo sa stal známym a to hlavne potom ako začal častejšie svojim spevom vstupovať do prezentovaných hudobných nahrávok. Potom, ako si po ukončení štúdia otvoril lekársku prax, si Dr. Alban vedľajší pracovný pomer diskdžokeja ponechal.

V roku 1990 sa stretol so švédsky hudobníkom a hudobným producentom z vydavateľstva SweMix a spolu s reperkou Lailou El Khalifi (umelecké meno Leila K) nahrali a vydali Albanovu prvú oficiálnu hudobnú nahrávku s názvom „Hello Afrika“. Alban Uzoma Nwapa začal vtedy vystupovať pod umeleckým menom Dr. Alban, ktorým odkazoval na jeho lekárske štúdiá. Jeho debutový album, Hello Afrika, obsahoval single: „Hello Afrika“ a „No Coke“, ktoré sa obidva dostali na úroveň milióna predaných nosičov. Album sám o sebe bol uspokojivo úspešným, na viacerých hudobných trhoch bol certifikovaný ako zlatý. Predalo sa ho viac ako 250 000 nosičov. Úspechy mal za 25-tisíc nosičov napríklad v Nemecku, Rakúsku, či Švajčiarsku..

Rok nato bol tento úspech prekonaný druhým hudobným projektom , albumom One Love. Na tomto nosiči bol jeho významný európsky hitový singel „It's My Life“ (bol použitý aj pre reklamný spot výrobku Tampax) a nasledujúca úspešná skladba s názvom „Sing Hallelujah“. Hit „It's My Life“ sa stal hitparádovou jednotkou v Izraeli, Holandsku, Švédsku, Nemecku a dvojkou v Nórsku, Švajčiarsku a v Spojenom kráľovstve. V Nemecku bol singel „It's My Life“ platinový za predaj nad 500-tisíc nosičov, v Holandsku sa ho predalo vyše 75-tisíc a v celej Európe predaj presiahol dva milióny. Album bol na vrchole predaja v Rakúsku a dostal sa v Švajčiarsku do Top-5. V Nemecku v predaji dosiahol 6. pozíciu. Za predaj nad 250-tisíc nosičov bol v Nemecku zlatý, v Rakúsku a Švajčiarsku za presiahnutie 50-tisíc kusov sa stal platinovým.

Tretí Albanov album, Look Who's Talking!, vyšiel v roku 1994. Dostal sa do vrcholnej desiatky predajov viacerých krajín vrátane Nemecka, Švajčiarska a Rakúska. Vďaka predaju viac ako 50-tisíc nosičov bol jeho prvým, ktorý sa stal zlatým aj v Švédsku, t.j. v jeho domovskej krajine.

V polovici 90. rokov si Dr. Alban založil vlastnú hudobnú spoločnosť s názvom Dr. Records. V roku 1996 cez ňu vydal hudobný album Born in Africa. Tento projekt nenadviazal v plnej miere na úspechy jeho predošlých nahrávok. Medzi jeho najúspešnejšie pozície v hudobných rebríčkoch patrilo 12. miesto vo Fínsku, vo Švajčiarsku a Švédsku bol album 37., v Nemecku 52. a 41. v Rakúsku.

V roku 1997 pod názvom The Very Best of 1990–1997 vydal Alban kompiláciu, ktorý sa dostal do rebríčkov iba v Rakúsku, Švédsku a Nemecku. V tomto istom roku vydal aj štúdiový album Believe, ktorý sa vyšplhal na 27. miesto vo Švédsku, 30. miesto vo Fínsku a 41. miesto v Rakúsku. Koncom roka 1998 v koprodukcii spolu s nemeckým projektom Sash!, Dr. Alban vydal nahrávku „Colour the World“, ktorý v Európskych rebríčkoch zaznamenal mierny úspech.

V roku 2000 Dr. Alban vydal singel „What Do I Do“, ktorý bol dva týždne v švédskom singlovom rebríčku na 43. pozícii. Albanov nasledujúci album Prescription sa stal vo všetkých hudobných rebríčkoch prepadákom.

Po rokoch absencie na hudobnej scéne v roku 2007 Dr. Alban vydal nový štúdiový album  Back to Basics. Bol predávaný iba cez internet cez jeho oficiálnu webovú stránku. V Rusku bola táto edícia v predaji aj na CD nosičoch ako aj na audiokazetách.

Dňa 15. februára 2014 sa Dr. Alban spojil spolu s Jessicou Folcker a naspieval s ňou pieseň „Around the World“, s ktorou sa uchádzal o šancu reprezentovať Švédsko v dánskom Copenhagene na súťaži Eurovision Song Contest 2014.

Diskografia
Štúdiové albumy

Kompilácie

Sólové single

Single v spolupráci

Referencie

Iné projekty

Zdroj 

 
Švédski dance speváci
Švédski hiphopoví speváci
Švédski reggae speváci
Švédski house hudobníci
Eurodance hudobníci
Švédske osobnosti nigérijského pôvodu